[{"text_idx": "#000000", "text": "C\u0302u Eu\u0306ropo rajtas patenti c\u0302impanzojn?"}, {"text_idx": "#000001", "text": "Pluraj organizaj\u0302oj el Germanio, Svislando kaj Britio kontrau\u0306as patentadon de genetike adaptitaj c\u0302impanzoj. La patento kun la numero EP1456346 estis donita de la Eu\u0306ropa Patenta Oficejo (EPO) en februaro 2012 al la usona kompanio Intrexon.\nCerte povas esti, ke estas medicina uzado de la genetike adaptitaj c\u0302impanzoj, kiuj havas DNA-fragmentojn devenajn el insektoj kaj destinig\u0302as por uzado en farmacia esplorado. Tamen aro de neregistaraj organizaj\u0302oj, kiuj kontrau\u0306as misuzadon de animaloj, argumentas ke tiu patento transiris etikajn limojn en patenta leg\u0302o. Eble pli grave, la patento povas krei komercajn stimulojn por pliaj eksperimentoj kaj certe la \u2013 novaj \u2013 animaloj ne estos traktataj bone."}, {"text_idx": "#000002", "text": "\u201cBestoj devus esti konsiderataj kiel infanoj kaj traktataj kun respekto kaj protektataj kontrau\u0306 komerca misuzado. Oni absolute ne povas pravigi la patentadon por grandaj simioj. Estus, fakte, ofendo al nia propra specio\u201d, \u2013 diris Christoph Then el la neregistara organizo Testbiotech. \u2013 \u201cLa Eu\u0306ropa Patenta Oficejo klare transiris limojn akceptitajn de la eu\u0306ropa socio\u201d."}, {"text_idx": "#000003", "text": "La NRO-oj ankau\u0306 plendas ke la EPO donis c\u0302i-jare jam tri patentojn por genetike modifitaj c\u0302impanzoj. Du el la patentoj estis por la usona firmao Intrexon kaj unu al alia usona firmao Altor BioScience. La NRO-oj timas ke baldau\u0306 estos patentitaj ankau\u0306 musoj, ratoj, kunikloj, katoj, hundoj, bovinoj, kaproj, porkoj, c\u0302evaloj, s\u0302afoj kaj aliaj simioj."}, {"text_idx": "#000004", "text": "Ekde 1992 EPO jam donis c\u0302irkau\u0306 1200 patentojn pri bestoj. Pluraj patentoj estis donitaj pri grandaj simioj. Tamen pluraj membroj de la Eu\u0306ropa Unio malpermesas eksperimentojn kun grandaj simioj. En 2010 EU akceptis direktivon, kiu malpermesas la uzadon de grandaj simioj en esplorado krom en esceptaj cirkonstancoj."}, {"text_idx": "#000005", "text": "\u201cScienco konfirmas en c\u0302iuj novaj studoj, kiel proksimaj estas c\u0302impanzoj al homoj, surbaze de la kognitivaj kapabloj, socia vivo, kulturo, uzo de iloj kaj ec\u0302 de la kapabloj kunsenti kun malfortuloj\u201d, \u2013 diris profesoro Christophe Boesch, prezidanto de la Fondaj\u0302o por Sovag\u0302aj C\u0302impanzoj."}]